Document ID: /roh_data/filtered/fineweb-2-filterrobots_roh.jsonl.gz/14042

Clara Vallois na sa anc betg tgi ch'ella vul eleger dumengia, i saja vegni discurri uschè bler las davosas emnas ed ils davos mais ed ella na sappia betg pli a tgi ch'ella possia crair ed a tgi betg. Sumegliant giaja quai er ad auters, la glieud haja avunda da quai cumbat electoral.
E na betg be mo da quel mabain insumma da la situaziun politica. Ils socialists han gì ils davos tschintg onns ils mastrins en maun e cuntents na sajan ils Franzos betg. Dentant er ils republicans na sajan betg propi in'alternativa cunquai ch'i vegnia investigà encunter lur candidat.
Motivaziun dad eleger è pitschna
Sut il stritg saja la motivaziun dad insumma ir ad eleger pitschna - en scadin cas tar enconuschents e parents da Clara Vallois. Blers hajan il sentiment ch'i na vegn a sa midar tuttina nagut, e ch'i saja tuttina tgi che vegnia elegì la fin.
Interessant tgi che fetschia la cursa saja dentant tuttina ed ella vegnia segiramain a persequitar ils resultats la dumengia saira, uschia la translatura. La fin giaja quai tuttina per il nov president u la nova presidenta e quel u quella haja enorma pussanza en Frantscha e possia navigar il pajais en la direcziun ch'el u ella veglia.
RR actualitad 07:00